ระเบียบคณะกรรมการข้าราชการฝ่ายศาลปกครอง

ว่าด้วยการเงินและการเก็บรักษาเงิน

(ฉบับที่ ๒) พ.ศ. ๒๕๔๔

 

 โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครอง  
ว่าด้วยการเงินและการเก็บรักษาเงิน พ.ศ. ๒๕๔๒ เพื่อให้การบริหารการเงินของสํานักงานศาลปกครอง  
มีประสิทธิภาพยิ่งขึ้น

 อาศัยอํานาจตามความในมาตรา ๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน (ฉบับที่ ๒) พ.ศ. ๒๕๔๔”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกความในข้อ ๔๑ แห่งระเบียบคณะกรรมการข้าราชการฝ่ายศาลปกครอง  
ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “ข้อ ๔๑ การจ่ายเงินยืมของสํานักงานและสํานักงานศาลจะจ่ายได้แต่เฉพาะที่ผู้ยืม  
ได้ทําสัญญาการยืมตามแบบที่กองคลังกําหนด และเลขาธิการหรือผู้ซึ่งเลขาธิการมอบหมายหรือหัวหน้าสํานักงานศาล แล้วแต่กรณี ได้อนุมัติให้จ่ายเงินยืมตามสัญญาการยืมเงินนั้นแล้ว”

 ข้อ ๔ ให้ยกเลิกความในข้อ ๔๕ แห่งระเบียบคณะกรรมการข้าราชการฝ่ายศาลปกครอง  
ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “ข้อ ๔๕ เมื่อผู้ยืมส่งใช้เงินยืม ให้เจ้าหน้าที่ผู้รับเงินบันทึกการรับคืนเงินยืมพร้อมทั้ง  
ออกใบเสร็จรับเงิน (ถ้ามี) และใบรับใบสําคัญซึ่งส่งใช้เงินยืม ให้ผู้ยืมไว้เป็นหลักฐาน”

 ข้อ ๕ ให้ยกเลิกความในข้อ ๔๘ แห่งระเบียบคณะกรรมการข้าราชการฝ่ายศาลปกครอง   
ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “ข้อ ๔๘ ให้สํานักงานและสํานักงานศาลมีเงินสดย่อยไว้สํารองจ่ายในแต่ละวันตามจํานวน  
ที่เลขาธิการกําหนด”

 ข้อ ๖ ให้เพิ่มความดังต่อไปนี้เป็น (๕) ของข้อ ๕๐ แห่งระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒

 “(๕) เป็นการทดรองจ่ายเงินสวัสดิการต่างๆ ให้แก่ข้าราชการหรือลูกจ้างของสํานักงาน   
ทั้งนี้ เฉพาะเงินสวัสดิการที่จะต้องขอเบิกจากกรมบัญชีกลาง”

 ข้อ ๗ ให้ยกเลิกความในข้อ ๕๑ แห่งระเบียบคณะกรรมการข้าราชการฝ่ายศาลปกครอง   
ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “ข้อ ๕๑ เงินสดย่อยคงเหลือในแต่ละวันเฉพาะที่เป็นเงินสด ให้เก็บรักษาไว้ในตู้นิรภัย   
เว้นแต่ในกรณีที่ไม่มีตู้นิรภัย ให้เก็บรักษาไว้ในที่ปลอดภัย ณ ที่ทําการ โดยปฏิบัติตามข้อกําหนด เรื่อง การเก็บรักษาเงินของสํานักงาน”

 ข้อ ๘ ให้ยกเลิกความใน (๑) ของข้อ ๕๓ แห่งระเบียบคณะกรรมการข้าราชการฝ่าย  
ศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “(๑) จํานวนเงินสดและเงินฝากธนาคารคงเหลือ”

 ข้อ ๙ ให้ยกเลิกความในวรรคหนึ่งของข้อ ๕๙ แห่งระเบียบคณะกรรมการข้าราชการ  
ฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “ข้อ ๕๙ ให้เลขาธิการแต่งตั้งข้าราชการของสํานักงานซึ่งดํารงตําแหน่งระดับหก  
หรือเทียบเท่าขึ้นไปอย่างน้อยสามคน เป็นกรรมการเก็บรักษาเงิน”

 ข้อ ๑๐ ให้ยกเลิกความในข้อ ๖๕ แห่งระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “ข้อ ๖๕ ให้หัวหน้าการเงินหรือเจ้าหน้าที่การเงินหรือเจ้าหน้าที่ซึ่งได้รับมอบหมาย   
เสนอรายงานเงินคงเหลือประจําวันในวันทําการถัดไปต่อเลขาธิการหรือผู้ซึ่งเลขาธิการมอบหมายหรือหัวหน้าสํานักงานศาล แล้วแต่กรณี”

 ข้อ ๑๑ ให้ยกเลิกความในข้อ ๗๑ แห่งระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “ข้อ ๗๑ เมื่อเริ่มปีงบประมาณให้กองคลังนําเงินฝากเข้าบัญชีธนาคารของสํานักงาน  
ศาลทุกแห่งเพื่อเป็นค่าใช้จ่ายตามวงเงินงบประมาณที่ได้รับอนุมัติจากเลขาธิการ แต่ต้องไม่น้อยกว่า  
เงินค่าใช้จ่ายของสํานักงานศาลในระยะเวลาสองเดือน

 กรณีที่สํานักงานศาลใดมีความจําเป็นต้องใช้จ่ายเงินมากกว่าจํานวนที่โอนให้ จะต้องทําคําขอโดยระบุเหตุผลและความจําเป็นเสนอต่อเลขาธิการเพื่อพิจารณาอนุมัติ”

 ข้อ ๑๒ ให้ยกเลิกความในข้อ ๗๓ แห่งระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “ข้อ ๗๓ การขอเบิกเงินสวัสดิการของผู้ปฏิบัติงานในสํานักงานศาลที่จะต้องขอเบิก  
จากกรมบัญชีกลาง ให้สํานักงานศาลทดรองจ่ายเงินสวัสดิการโดยเบิกจ่ายจากเงินสดย่อย พร้อมกับรวบรวม  
ใบเบิกและเอกสารที่เกี่ยวข้องที่สํานักงานศาลตรวจสอบแล้วส่งไปยังกองคลังเพื่อขอเบิกเงินจากกรมบัญชีกลางชดเชยเงินสดย่อยที่ได้ทดรองจ่ายไปก่อน”

 ข้อ ๑๓ ให้ยกเลิกความในวรรคสองของข้อ ๗๔ แห่งระเบียบคณะกรรมการข้าราชการ  
ฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “เพื่อประโยชน์ในการควบคุมและประสานงานกับสํานักงานศาลต่างๆ ในด้านการบัญชี  
และการเงิน เลขาธิการหรือผู้ซึ่งเลขาธิการมอบหมาย มีอํานาจสั่งให้สํานักงานศาลทําบัญชีหรือทํารายงานเกี่ยวกับการเงินนอกจากที่กําหนดในวรรคหนึ่งก็ได้”

 ประกาศ ณ วันที่ ๒๔ พฤษภาคม พ.ศ. ๒๕๔๔

 อักขราทร จุฬารัตน

 ประธานศาลปกครองสูงสุด

 ประธานกรรมการข้าราชการฝ่ายศาลปกครอง

1. ประกาศในราชกิจจานุเบกษา เล่ม ๑๑๘ ตอนที่ ๓๓ ก หน้า วันที่ ๒๘ พฤษภาคม พ.ศ.๒๕๔๔ [↑](#footnote-ref-1)